Újabb epizódhoz érkezett a Calcium-Sandoz pezsgőtabletta vesszőfutása, amivel kapcsolatban szeptember 10-én jelentette be az Országos Gyógyszerészeti és Élelmezés-egészségügyi Intézet (OGYÉI), hogy a májusban felfüggesztett gyógyszer egyik fajtáját, annak négy gyártási tételét ólomszennyezettség miatt végleg kivonják a forgalomból. Másnap az OGYÉI azt közölte, hogy folytatják a laborvizsgálatokat és azok lezárultáig érvényben van a 2018. május 18-ai felfüggesztő határozat.

A jelek szerint a laborvizsgálatok befejeződtek, és a gyártó Sandozra nem éppen kedvező eredménnyel. Hétfőn (2018. szeptember 17-én) ugyanis újabb határozatot tett közzé a gyógyszerészeti intézet, ami szerint

a Calcium-Sandoz pezsgőtabletta elnevezésű gyógyszer összes gyártási tételét ki kell vonni a forgalomból.

Az OGYÉI határozata ellen a gyártó, nagykereskedők és forgalmazók nem élhetnek fellebbezéssel, amennyiben meg szeretnék támadni a végzést, 30 napon belül peres úton tehetik ezt.